Kralj (šah)

Šahovski simbol kralja
**Kralj** (♔, ♚) je najvažnija figura u šahu. Cilj igre jest zarobiti protivnikovog kralja tako da bijeg nije moguć (mat). Ako kralja napada neka figura, tj. ako mu prijeti uzimanjem, kaže se da je *u šahu* i igrač mora ukloniti tu prijetnju u idućem potezu. Ako se to ne može uraditi, kaže se da je kralj matiran. Iako je kralj najvažnija figura, obično je i najslabija u igri dok se ne dođe u završnicu. Oznaka kralja u algebarskoj notaciji je **K**.

## Kretanje 
Bijeli počinje s kraljem na prvom redu, desno od dame. Crni počinje s kraljem tačno nasuprot bijelog kralja. Kad su polja označena kao u algebarskoj notaciji, bijeli kralj na početku partije nalazi se na e1, a crni na e8.

Kralj se može kretati po jedno polje u svim pravcima osim ako dotično polje ne zauzima druga prijateljska figura ili ako bi se tim potezom kralj doveo u šah-poziciju. Rezultat ovoga je da suprotni kraljevi nikad ne mogu zauzeti polja odmah do onog drugog kralja (vidi članak opozicija), ali kralj može dati otkriveni šah kad se skloni s putanje lovcu, topu ili dami.

### Rokada 
mini|Rokada
Kralj također može izvesti i specijalni potez zajedno s topom, koji se zove rokada. U ovom potezu kralj se pomjera 2 polja prema jednom od njegovih topova, a top "preskače" kralja i staje na polju do njega. Rokada je dozvoljena samo u slučaju da se ni kralj ni top nisu prethodno pomjerali, kad su polja između njih slobodna, kad kralj nije u šahu ili kad kralj ne mora preći preko "tučenih polja" ili završiti kretanje na tučenom polju (polje pod udarom protivnikove figure). U zavisnosti od toga na koju se stranu pravi rokada, razlikuju se *velika* i *mala rokada*.

## Status u partijama 
### Šah i mat 
Kad igrač napadne protivnikovog kralja, kaže se da je taj kralj *u šahu* i napadnuti igrač mora odmah skloniti kralja iz opasnosti ili ga zaštititi drugom figurom. Postoje 3 načina da se kralj zaštiti od šaha:
* pomjeriti kralja na polje koje nije pod napadom
* postaviti neku figuru između kralja i figure koja ga napada, kako bi se prekinula *linija vatre* (ovo nije moguće kad je figura koja napada skakač ili kad se radi o dvostrukom šahu)
* uzeti figuru koja napada.
Ako nijedan od ova 3 načina nije moguć, kralj je doživio šah-mat i igrač čiji je to kralj izgubio je partiju.

### Pat 
Pat-pozicija za igrača koji je na potezu nastaje:
* kad nema legalnih poteza
* kad igračev kralj nije u šahu
* kad ne može igrati bilo kojom drugom figurom.
Ako dođe do ove pozicije, kaže se da je kralj u patu i partija se završava remijem. Igrač koji ima vrlo malo (ili nimalo) šanse da pobijedi često će pokušati varkom namamiti protivnika da omaškom dovede njegovog kralja u pat-poziciju kako bi izbjegao poraz.

## Uloga u igri 
U otvaranju ili središnjici kralj će rijetko igrati aktivnu ulogu u razvijanju napadačkih ili odbrambenih pozicija. Igrač obično pokušava zaštititi kralja na ivici table, iza svojih pješaka. U završnici, međutim, kralj izlazi iz skrovišta i igra aktivnu ulogu kao napadačka figura i također se koristi da pomogne u promociji preostalih pješaka.

Teško je procijeniti relativnu vrijednost kralja u odnosu na ostale figure jer ne može biti pojeden ili razmijenjen. U ovom smislu njegova vrijednost je beskonačna. Ali ako se procjenjuje kraljeva korisnost kao napadačke figure u završnici partije, često se smatra da je malo jači od lovca ili konja - Lasker mu je u djelu ''Lasker's Chess Primer* dodijelio vrijednost skakača i pješaka (tj. 4 poena na skali relativne vrijednosti šahovskih figura). Bolji je od skakača u odbrani obližnjih pješaka, a bolji je od lovca u napadanju pješaka.

## Unicode 
*Unicode'' definira 2 koda za kralja:

♔ U+2654 White Chess King (HTML &amp;#9812;)

♚ U+265A Black Chess King (HTML &amp;#9818;)

## Također pogledajte 
* Usamljeni kralj
* Kraljev graf

## Reference 
* 
*
* 
*

## Vanjski linkovi 
* Piececlopedia: King, Hans L. Bodlaender i Fergus Duniho
* Pravila šaha FIDE

Kategorija:Šahovske figure